Max lajwi tu xin,
axa toj Jesús bay Jerusalén tuꞌ,
max toj yilon jun kꞌin eb yet israelal.
A bay Jerusalén tuꞌ,
ay jun aej pean ajok,
Betesda bi yin is tiꞌ eb israel.
A cawilal puertail bay chi oc no calnel,
a tuꞌ ay jun aej tuꞌ.
A bay tilak jun aej tuꞌ,
ay oyeb lanchu cꞌam yichlak.
Xiwil eb yaꞌay telan octok yulak juntzan lanchu tuꞌ.
Ay eb cꞌam chi jeꞌ yilwi.
Ay eb cꞌam chi jeꞌ beyi.
Ay cꞌapax eb sicbinak el is mimanil.
A bay tuꞌ ayicꞌ jun winak 38 abilxa tol yaꞌcꞌal ay.
Max yilon Jesús tol telan ay sat txꞌotxꞌ,
cax max yojtaknen elok tol najatilxa tiempo caytuꞌ yayji nak,
xan max kꞌanlej bay nak axca tiꞌ:
—¿Chi mi ochej chi jaycan a cꞌul?
ẍi bay nak.
Axa takꞌwi nak tuꞌ:
—Matawal chi jeꞌ Mamin,
palta a yet chi bilaj sat aꞌ aej tiꞌ,
cꞌam mac chi okꞌ cꞌul win quin yaon aytok yul aꞌ.
Junjun el a yet chi wakꞌlen in toj yul aꞌ,
txꞌokcꞌal mac chi babji yaytok in satak,
ẍi nak bay Cham.
Yuj tuꞌ xan max yal Cham bay nak axca tiꞌ:
—Ajan wanok,
iaj a wayub,
beyan,
ẍi Cham bay nak.
Ayman max jaycan cꞌul jun winak tuꞌ.
Max yion aj is wayub,
max cꞌoli beyi.
Asan tol cꞌual xewilal yet tuꞌ.
Yuj tuꞌ xan ay jaywan eb yajaw bay Judea max alon bay nak max jaycan cꞌul tuꞌ axca tiꞌ:
—A tinaniꞌ,
cꞌual wal xewilal.
Caw wal cꞌam leyal ekon bey a wayub tiꞌ,
ẍi eb bay nak.
—A Cham max akꞌon jaycan in cꞌul,
a max alon ayin axca tiꞌ:
Iaj a wayub,
beyan,
ẍi ayin,
ẍi nak bay eb.
Yuj tuꞌ xan max kꞌanlej eb bay nak axca tiꞌ:
—¿Mactxel jun max alon ayach tol cheaj a wayub tuꞌ cax chach beyi?
ẍi eb bay nak.
Palta man yojtakok nak mactxel max akꞌon jaycan cꞌul tuꞌ.
Yujtol xiwil anima ayicꞌ bay tuꞌ,
xan maj yil nak bay max kꞌokcꞌay ba Jesús xol anima.
Ato yet junelxa,
max yil-len el ba Jesús yetok nak yul templo Dios,
cax max yalon bay nak axca tiꞌ:
—Ilabi.
A tinaniꞌ watxꞌxa a cꞌul.
Manchakxa on yobtakil,
yet watxꞌ cꞌamxa chi jay junok yailal yel miman eban,
ẍi bay nak.
Axa toj nak yalon bay eb yajaw tuꞌ,
tol a Jesús max akꞌon jaycan is cꞌul.